text: Fremtidens møbeldesignere går i børnehave
  06 oktober 2017 kl. 18.12
  Børn fra tre børnehaver i Fredericia har designet deres helt egne drømmemøbler. Nu er nogle af møblerne bygget i fuld størrelse.
  Måske vokser tanken om en møbelvirksomhed allerede i de små hoveder på en flok børnehavebørn fra Fredericia. De har nemlig designet deres helt egne fantasifulde møbler - møbler, der nu er blevet produceret i fuld størrelse.
  Som en del af projektet Fantasimøbler har børnene i de tre børnehaver Kløverløkken, Stjernehuset og Korskærparken bygget små modeller af møbler.
  - Det er børnenes bud på et møbel, og hvordan indretningen i institutionen kan være anderledes, siger Yvonn Hammeleff Hamann, der er leder i Stjernehuset.
  Maryama på 4 år har været med til at tegne møblet her - det gyngende scenemøbel, som de voksne kalder det. Det er dog helt enkelt, hvad hendes møbel kan bruges til.
  - Den kan køre op og ned, og man kan rutche på den. Og hoppe på den, siger hun.
  Til at bygge deres minimøbler har børnene fået hjælp af folk fra virksomheden Friplan. Det er også dem, der har sørget for, at nogle af børnenes møbler er blevet bygget i fuld størrelse.
  Børnene er kommet med 40 idéer til et møbel, men det er lige nu kun to af dem, der er produceret i fuld størrelse.
  